কমিউনিস্টদের রাজনৈতিক অদক্ষতা আর খলতা, হিংসা আর হিংস্রতা, স্বদেশের মানুষের ভাগ্যবিড়ম্বনা আর জীবনযাপনের বৈচিত্র্যহীনতা দেখে মিখায়েল আর নাতালিয়া নামের দু’ভাইবোন যারপরনাই হতাশ । কৈশোরেই কমিউনিজম নামের অপার্থিব মিথটির দ্যোতনা তাদের কাছে ক্রমশ থিতু হয়ে আসে। তাই এরা দু’ভাইৰোন প্রতিদিন স্বপ্ন দ্যাখে পরিবর্তনের। পুশকিন, গোগোল, তলস্তয়, দস্তয়েভস্কি, চেখভ, তুর্গেনেভ, রেমন্টভ, ইয়েসেনিন, সলোভ, গোর্কি, মায়াকোভস্কি, বরিস পাস্তারনাক, আন্না আখমাতোভা, আর সোলঝিনিৎসিনের দেশের মেয়ে নাতালিয়া নভোকভা সাহিত্য আর ইতিহাস নিয়ে পড়তো মস্কো বিশ্ববিদ্যালয়ে। অনেকটা খেয়ালের বশেই এই রুশকন্যা নেভা নদীর জলকে পদ্মা-মেঘনার জলের সাথে একাত্ম করে নিজের জীবনকে করে তুলেছিল সংকটময় আর বিঘ্নসংকুল। এই উপন্যাসে নাতালিয়া নামের এই রুশির ব্যক্তিগত জীবনের রোমান্স, তার গোলমেলে প্রমাদী যাপিত জীবনের বিবিধ বিভ্রম আর চ্যুতি-বিচ্যুতি ও তার অন্তর্জগতের সঙ্গে বহির্জগতের নিয়ত দ্বন্দ্বের বিষয়-আশয় বর্ণনাচ্ছলে উঠে এসেছে কমিউনিজমের যাবতীয় সঙ্গতিঅসঙ্গতি, অক্টোবর বিপ্লবোত্তর সোভিয়েত ইউনিয়নের নানাবিধ রাজনৈতিক আর সামাজিক বিভ্রান্তি আর বিকৃতি, জোশেফ স্ট্যালিনের গ্রেট পার্জের সময়কার নির্বিচার খুন-গুম নির্বাসনের তত্ত্ব-তথ্য, চুয়াত্তর বছরব্যাপী কমিউনিস্টদের বারবার ইতিহাস পুনর্নির্মাণের সর্বনেলে কপটতার প্রভাব আর সোভিয়েত ইউনিয়নে মার্কসবাদের প্রায়োগিক ব্যর্থতার বিশ্লেষণ ও সমীক্ষণ।